Pastrimi pas aksidentit në Fukushima
Kompania TEPCO në Japoni përgatitet për fazën më kritike të pastrimit pas aksidentit të Fukushimës
Punëtorët në centralin bërthamor Daiichi të Fukushimës në Japoni po bëhen gati për pjesën më kritike të pastrimit: heqjen e shufrave bërthamore nga një prej reaktorëve më të dëmtuar. Kritikët thonë se pronarët e centralit, kompania TEPCO, nuk duhet të besohen me këtë operacion – dhe paralajmërojnë se pasojat e një aksidenti do të jenë shumë të rënda. Kjo është bërthama e prodhimit të energjisë në reaktorin 4 të centralit Daiichi të Fukushimës. Më shumë se 1500 shufra bërthamore ndodhen brenda kësaj depozite të dëmtuar, rreth 30 metra mbi tokë. Heqja e tyre në mënyrë të sigurtë është sfida e madhe e rradhës për pronarët e centralit, kompaninë TEPCO. Menaxheri i përgjithshëm Masayuki Ono thotë se operacioni është planifikuar me kujdes. Shpërthimi i hidrogjenit, një nga imazhet kryesore të aksidentit të Fukushimës, e la depozitën ujore të mbushur me mbeturina. Detyra e parë e firmës TEPCO është të heqë mbeturinat - dhe pastaj, një nga një, shufrat bërthamore duke përdorur këtë vinç mbi ndërtesën e reaktorit. Përsëri, Masayuki Ono. Shufrat bërthamore duhet të mbahen të zhytura dhe nuk duhet të prekin njëra-tjetrën ose të thyhen. Ekspertët paralajmërojnë se ndonjë aksident bërthamor mund të shkaktojë një shpërthim shumë herë më të fuqishëm se ai që ndodhi në vitin 2011. Gjatë 30 muajve të fundit, një mori problemesh, duke përfshirë edhe rrjedhjen e ujit radioaktiv, kanë vënë në pikëpyetje aftësinë e TEPCOs për të kryer këtë operacion kritik, thotë Mitsuhei Murata, ish-ambasadori japonez në Zvicër dhe aktivist anti-bërthamor. Zoti Murata thotë se krizës së Fukushimës i nevojiten mendjet më të ndritura shkencore të botës. Japonia po angazhohet me ekspertë të huaj, thotë Hironori Nakanishi , Drejtor i Përgjithshëm për Politikat e Energjisë në Agjencinë e qeveritare për Burimet Natyrore dhe Energjinë. Inspektorët nga Agjencia Rregullatore Bërthamore e Japonisë kanë miratuar operacionin e planifikuar të TEPCOs për të hequr karburantin nga reaktori 4. Procesi është planifikuar të fillojë në nëntor dhe do të zgjasë deri në 18 muaj.